Calificată în play-off-ul Diviziei A1 pe ultima sută de metri, SCM Zalău va întâlni campioana României, Arcada Galaţi, în faza a II-a a campionatului. Primul duel este programat vineri, 22 martie, de la ora 17, în Sala Polivalentă "Dunărea" din Galaţi. În ultimul meci direct dintre cele două formaţii, desfăşurat în 12 martie în Sala Sporturilor "Gheorghe Tadici", formaţia de la malul Dunării s-a impus fără emoţii, cu 3 – 0. Următorul meci dintre cele două formaţii este programat miercuri, în 27 martie, la Zalău, iar în caz de egalitate la partide, jocul decisiv se va disputa tot la Galaţi.
În celelalte partide din play-off se întâlnesc: Rapid Bucureşti – CSM Constanţa, Dinamo Bucureşti – SCMU Craiova şi Corona Braşov – Steaua Bucureşti.